Rotte-eksplosjon: – Ikke rottene som styrer byen
Rottene elsker Tromsø, men Tromsø elsker ikke rottene.  Rottene har kravlet og krafset i byen en god stund. Men først nå tar Ordfører Gunnar Wilhelmsen (Ap) osten fra munnen. Han har én beskjed til de små lodne inntrengerne nord i byen:  – Disse rottene må forlate Tromsø nå.  Byen har lenge vært kjent for sine hissige og kebab-sultne «måser», ofte kalt luftens rotter. Men nå har de altså fått konkurranse fra «OG» – de originale gnagerne.  I 2018 ble rotteproblemet så stort at kommunen måtte ta grep.  De plasserte mekaniske rottefeller i avløpsrørene og har siden da tatt livet av nesten 4000 rotter.  – I Tromsø som i alle andre byer av litt størrelse er det rotter. Dette skyldes tilgangen på mat enten på bakkenivå eller via avløpssystemet, sier Richard Raanes-Bendiksen ved seksjon for vann og avløp i kommunen. Avisene iTromsø og Nordlys omtalte rottefesten først.  – Rottene var modigere Rottene har trivdes godt og spist på rester fra restauranter og nattmat fra festglade tromsøværinger. Trond-Arnt Trondsen i Rentokil Skadedyrkontroll sier til VG at det er høy rotte-aktivitet i byen. Senest i forrige uke fant teknikere fra selskapet døde rotter som «lå strødd» rundt feller.  – Det startet før jul, og i juletiden var det en topp. Vår teori da var at det var færre folk ute, så rottene var modigere, sier rottefanger Trondsen.  Ifølge Rentokils oversikt nådde rotteproblemet nye høyder i januar. På uken med flest utryddelser ble 35 rotter tatt.  Men hvorfor problemet har oppstått er vanskeligere å finne svar på.  – Det er nok flere grunner, men å peke på én enkelt faktor kan vi ikke gjøre. De trenger vann, mat, skjuleplasser og varme. Har de tilgang på det formerer de seg og blir tallrike, sier rottefangeren.  Jo flere rotter, desto mer problemer.  – Når det er så mange, kan de gjøre stor skade. De er smittebærere, gnager over kabler, isolasjonen blir ødelagt av piss, avføring og at rotter lager bol. Løsningen er enkel:  – Gjør det utrivelig for dem.  Og dét har Tromsø-ordføreren tenkt til å gjøre.  Nordens Manhattan?  – Kan du love at du vinner krigen mot rottene i Tromsø? – Vi vinner krigen. Men det er ikke en krig, det er et problem som vi skal løse, sier ordfører Gunnar Wilhelmsen.  – Føler du at rottene styrer byen? – Det er ikke rottene som styrer byen, med mindre noen ser på ordføreren som en rotte, sier Wilhelmsen.  – Har du noensinne blitt kalt det? – Nei.  I New York har de firbente skadedyrene lenge fått herje lenge, men i 2022 fikk de nok – og erklærte krig mot krypene.  – Tromsø kaller seg Nordens Paris. Vil du vurdere å gå over til å kalle byen for Nordens Manhattan hvis rottene ikke gir seg? – Nei, vi foretrekker Nordens Paris.  – Vurderer du å gå i forhandlinger med rottene? – Jeg forholder meg ikke til rotter. 
Tromsø har store rotteproblemer, noe som har ført til at over 4000 rotter er drept med mekaniske feller i avløpsrør. Problemene startet i 2018 og nådde nye høyder i januar 2023. Ordfører Gunnar Wilhelmsen (Ap) vil ha rottene bort fra byen.  Høy rotteaktivitet kan føre til skade og smitte.